О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено, члан 9. Закона о јавном дугу („Службени гласник РС”, бр. 61/05, 107/09, 78/11, 68/15,95/18, 91/19 и 149/20) прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Влада је Закључком 05 Број: 351-8464/2023 од 14. септембра 2023. године дала сагласност да инвеститорска права у име и за рачун Републике Србије, као инвеститора, за пројектовање и изградњу саобраћајница и комуналне инфраструктуре на локацији Макишко поље – фаза I – ЛОТ 2 врши град Београд – Секретаријат за комуналне и стамбене послове преко Дирекције за грађевинско земљиште и изградњу Београда ЈП и именовала Министарство грађевинарства, саобраћаја и инфраструктуре за финансијера пројекта. Уговорни споразум ЛОТ 2 између између Републике Србије коју заступа Влада Републике Србије, као Финансијер, града Београда – Градског секретаријата за комуналне и стамбене послове, као Наручиоца и Инвеститора, и Power Construction Corporation of China Limited Ogranak Beograd, као Извођача радова, потписан је 23. новембра 2023. године.

Изградња путева и комуналне инфраструктуре обухвата саобраћајне површине, путне објекте, мостовске конструкције, хидротехничку инфраструктуру, енергетску инфраструктуру, телекомуникациону инфраструктуру, гасне и термотехничке инсталације, инсталације и уређаје за ПП заштиту, партерно уређење и озелењавање, као и остале непоменуте инсталације и уређаје.

Законом о буџету Републике Србије за 2024. годину („Службени гласник РС”, бр. 92/23 и 79/24) у члану 3. одобрено је задуживање за Пројекат изградње саобраћајница са инфраструктуром на Макишком пољу (у даљем тексту: Пројекат) у износу до 180 милиона евра чији је саставни део Пројектовање и изградња путева и комуналне инфраструктуре на локацији Макишко поље – фаза I – ЛОТ 2. Као подршка већој употреби динара и смањењу девизног ризика у домаћем финансијском систему, стране су договориле да предметно задуживање буде у динарима.

Закључење овог уговора је потребно ради реализације Пројекта изградња путева и комуналне инфраструктуре на локацији Макишко поље – фаза I – ЛОТ 2.

Закључком Владе 05 Број: 420-10535/2024 од 31. октобра 2024. године утврђена је Основа и одређена делегација Републике Србије за вођење преговора са Банком Поштанска штедионица, акционарско друштво, Београд у вези са одобравањем зајма за Пројекат изградње саобраћајница са инфраструктуром на Макишком пољу, како би се обезбедио кредит за финансирање наведеног Пројекта.

Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, који је предмет овог закључка и чије закључивање предстоји.

Нацртом уговора о дугорочном инвестиционом кредиту за потребе финансирања Пројекта изградње саобраћајнице са инфраструктуром на Макишком пољу, између Републике Србије и Банке, предложени су следећи финансијски услови:

– директно задужење Републике Србије: 18.035.000.000 динара;

– тромесечна отплата зајма;

– рок доспећа: 163 месеца, укључујући период почека од 63 месеца, уз отплату главнице у 40 једнаких тромесечних рата;

– накнада за обраду захтева и реализацију кредита: 0,30% на укупан износ зајма и плаћа се једнократно;

– каматна стопа: тромесечни БЕЛИБОР + фиксна маржа од 2,50% годишње;

– рок расположивости зајма: 63 месеца рачунајући од датума ступања на снагу уговора, а рок расположивости може бити експлицитно продужен од стране Банке, у писменој форми на основу претходног достављеног писменог захтева;

– предвиђена могућност превремене отплате зајма, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова банке. Накнада за превремену отплату износи 1,50% од износа Кредита који се превремено отплаћује.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код Банке Поштанска штедионица, акционарско друштво, Београд за потребе финансирања Пројекта изградње саобраћајница са инфраструктуром на Макишком пољу.

Одредбом члана 2. дефинишу се услови задуживања на основу Уговора о дугорочном инвестиционом кредиту бр. 360052455002579687, између Републике Србије и Банке Поштанска штедионица, акционарско друштво, Београд, који је потписан у Београду 1. новембра 2024. године.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.